E-handel kan dalk 3 miljoen werke in Afrika skep – verslag - Solidariteit WêreldSolidariteit Wêreld
Tuis › Soldeer › E-handel kan dalk 3 miljoen werke in Afrika skep – verslag
E-handel kan dalk 3 miljoen werke in Afrika skep – verslag
Woensdag | 17 April | 2019
Aanlyn markte wat hulself reg oor Afrika vestig, kan teen 2025 sowat drie miljoen nuwe werksgeleenthede skep.
Hierdie digitale platforms, wat kopers en die verskaffers van goedere en dienste by mekaar uitbring, kan ook inkomste verhoog en inklusiewe ekonomiese groei ʼn hupstoot gee. Dit sal met minimale ontwrigting van bestaande besighede en die norme wat vir die werkmag geld, kan geskied.
Dit is van die bevindings van ʼn nuwe verslag, “How Online Marketplaces Can Power Employment in Africa,” wat deur die Boston Consulting Groep (BCG) uitgereik is.
Die ekonomiese en sosiale voordele van aanlyn markte
“Aanlyn markte bied ʼn goeie aanduiding van hoe die digitale revolusie ekonomiese geleenthede kan skep en sosiale welvaart in Afrika kan verbeter,” sê Jan Gildemeister, ʼn BCG-vennoot en die besturende direkteur in Johannesburg.
“Aangesien daar nie tans ʼn doeltreffende verspreidingsinfrastruktuur in Afrika is nie, kan aanlyn markte miljoene werksgeleenthede skep.”
Aldus die verslag is besorgdheid dat groei in aanlyn markte bloot verkope van konvensionele kleinhandelaars gaan afrokkel in die geval van Afrika misplaas.
In 2018 was daar slegs 15 winkels per miljoen inwoners in Afrika, vergeleke met die 568 per miljoen in Europa en die 930 in die VSA. Hierdie uiters lae penetrasie dui daarop dat daar minimale risiko daaraan verbonde is dat e-handel bestaande kleinhandelaars sal uitwerk en dat ʼn groot deel van die bevolking onderbedien is.
Die verslag beskryf ook maniere waarop ekonomiese aktiwiteit wat deur aanlyn markte gegenereer word stukrag aan indiensneming en inkomste kan gee.
Hierdie ondernemings skep ʼn vraag na personeel in nuwe velde soos platform-ontwikkeling, en daar sal ook ʼn vraag wees na handelaars, bemarkers, handwerkers, voertuigbestuurders, logistieke klerke en gasvryheidspersoneel.
Sommige e-handelbesighede bied ook vaardigheidsontwikkelingsprogramme aan en help klein besighede om kapitaal te verkry om hul sake uit te brei.
Aanlyn markte verhoog ook die vraag na goedere en dienste in gebiede wat tans buite die bereik van die konvensionele kleinhandelsnetwerke is en sal nuwelinge – soos vroue en die jeug wat tans van die arbeidsmark uitgesluit mag wees, wel daarby kan insluit.
Die verslag beveel aan dat die aanlyn markgemeenskap en regerings in Afrika saamwerk om die uitdagings wat aanlyn markte se groeivermoë kniehalter, te takel.